‘...আদর্শ যখন মানবিকতার সঙ্গে যোগাযোগ হারিয়ে ফেলে, তা মানসিক ব্যাধি ছাড়া আর কিছু উৎপাদন করে না। কবি ফররুখ আহমদ তার বড় নজির। উনিশশ তেতাল্লিশ সনে বাংলার দুর্ভিক্ষের সময় কবিতা লিখেছিল ‘লাশ’। সুন্দর কবিতা এবং শেষের দিকে জালেমদের প্রতি সম্বোধন অভিশাপের মতো শোনায়। অথচ পঁচিশে মার্চ থেকে যখন সৈন্যরা গণহত্যা শুরু করল, এত লাশ দেখে কবির আর ঘৃণা জাগল না বা কোনো দুঃখ স্পর্শ করল না তার কবিহৃদয়কে। লাশ সৃষ্টিকারদের সঙ্গে সে একাত্ম। তার পরবর্তী ভূমিকা আরও জঘন্য। এই-ই হয়, যখন মানুষের দিকে চোখ থাকে না, নির্বস্তুক আদর্শের ফাঁকে পড়ে থাকে কোনো মানুষ।’